আর গুরুত্বপূর্ণ এই ফাইল নিজের হেফাজতে রাখার কারণ অনুসন্ধান করতে গিয়ে জানা যায়, কমিটিতে নাম অন্তর্ভুক্ত করা নিয়ে ‘বাণিজ্য’ এমন পর্যায়ে চলে গেছে যে চেয়ারপারসন খালেদা জিয়া কাউকেই আর বিশ্বাস করতে পারছেন না। কমিটির নামের খসড়া তালিকা তৈরির জন্য গত কয়েক বছর ধরে প্রভাবশালী (বর্তমানে স্থায়ী কমিটির সদস্য) একজন নেতাকে দায়িত্ব দিতেন খালেদা জিয়া। কিন্তু ২০০৯ সালের কাউন্সিলের পর তৈরি করা তালিকায় খালেদার নির্দেশনার বাইরে অন্তত ১৫ ব্যক্তির নাম অন্তর্ভুক্ত করার অভিযোগ ওঠে দলের মধ্যে; যার আড়ালে ‘লেনদেন’ হয়েছে বলে মনে করা হয়। এছাড়া পৌর নির্বাচন এবং সর্বশেষ জাতীয় কাউন্সিলকে ঘিরেও দু’একজন নেতার বিরুদ্ধে চাঁদাবাজির অভিযোগ উঠছে। সব মিলিয়ে কমিটির খসড়া তালিকা এবার খালেদা জিয়া নিজেই করছেন বলে মনে করা হচ্ছে।